CELEX: 32022D0575
Language: bg
Date: 2022-04-06 00:00:00
Title: Решение за изпълнение (ЕС) 2022/575 на Комисията от 6 април 2022 година относно спешни мерки за предотвратяване на въвеждането в Съюза на болестта шап чрез пратки със сено и слама от трети държави или територии и за отмяна на Регламент за изпълнение (ЕС) 2020/2208 (нотифицирано под номер C(2022) 2078) (текст от значение за ЕИП)

8.4.2022   
               
               
                  BG
               
               
                  Официален вестник на Европейския съюз
               
               
                  L 109/69
               
            
         РЕШЕНИЕ ЗА ИЗПЪЛНЕНИЕ (ЕС) 2022/575 НА КОМИСИЯТА
         от 6 април 2022 година
         относно спешни мерки за предотвратяване на въвеждането в Съюза на болестта шап чрез пратки със сено и слама от трети държави или територии и за отмяна на Регламент за изпълнение (ЕС) 2020/2208
         
            
               (нотифицирано под номер C(2022) 2078)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 261, параграф 1, буква б) от него,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (2), и по-специално член 128, параграф 1 от него,
         като има предвид, че:
         
                     (1)
                  
                  
                     Болестта шап е тежко и силно заразно вирусно заболяване сред добитъка, което може да има значително икономическо въздействие върху селскостопанския сектор, както и потенциал бързо да се разпространява чрез заразен растителен материал, включително сено и слама.
                  
               
                     (2)
                  
                  
                     В Регламент (ЕО) № 136/2004 на Комисията (3), който се прилагаше до 20 април 2021 г., бяха установени ограничения единствено по отношение на въвеждането в Съюза на пратки със сено и слама. По-специално беше разрешено въвеждането в Съюза само на пратки със сено и слама от третите държави или територии, включени в приложение V към Регламент (ЕО) № 136/2004. Предвид риска от разпространение на болестта шап чрез тези материали е целесъобразно тези ограничения да продължат да са залегнали в правото на Съюза.
                  
               
                     (3)
                  
                  
                     Новата законодателна рамка за здравеопазването на животните, създадена с Регламент (ЕС) 2016/429, който се прилага от 21 април 2021 г., следва да гарантира плавен преход от изискванията, определени в съществуващите преди този регламент актове на Съюза, включително изискванията във връзка с въвеждането в Съюза на растителни материали, тъй като те са доказали своята ефективност. Поради това целта и същността на тези вече съществуващи правила следва да бъдат запазени в правилата, които се определят в настоящото решение, докато бъде издадено научно становище от Европейския орган за безопасност на храните (ЕОБХ), в което се извършва оценка на рискове за здравето на животните, пораждани от въвеждането в Съюза на шап и други болести от категория А – по смисъла на член 1, параграф 1 от Регламент за изпълнение (ЕС) 2018/1882 на Комисията (4) – чрез пратки със сено и слама от трети държави или територии.
                  
               
                     (4)
                  
                  
                     Поради това е необходимо в настоящото решение да се установи списък на трети държави или територии, от които е разрешено въвеждането в Съюза на пратки със сено и слама. В този списък следва да се вземат предвид списъкът в приложение V към Регламент (ЕО) № 136/2004 и списъкът в приложение II към Регламент за изпълнение (ЕС) 2021/404 на Комисията (5) на трети държави или територии или зони от тях, от които е разрешено въвеждането в Съюза на пратки с копитни животни поради благоприятната ветеринарно-санитарна ситуация по отношение, наред с другото, на шап. За по-голяма яснота и за да не се предизвикат затруднения в търговията, следва също така да има отделен списък на трети държави или територии, от които е разрешено въвеждането в Съюза на пратки с пелети от слама, предназначени за горене в горивна инсталация.
                  
               
                     (5)
                  
                  
                     С цел да се предотврати контактът на пратки с пелети от слама, предназначени за горене, с възприемчиви към шап животни, в настоящото решение следва също така да се установят строги мерки за намаляване на риска при доставката на такива пратки до горивната инсталация по местоназначение в Съюза. Пратките следва да бъдат поставени под специалния митнически режим, предвиден в член 210, буква а) от Регламент (ЕС) № 952/2013 на Европейския парламент и на Съвета (6), транспортирането им следва да бъде наблюдавано в съответствие с Делегиран регламент (ЕС) 2019/1666 на Комисията (7) чрез компютризираната система за управление на информацията относно официалния контрол (IMSOC), посочена в член 131 от Регламент (ЕС) 2017/625, и те следва да бъдат доставени директно от граничния контролен пункт на въвеждане в Съюза до инсталацията по местоназначение в Съюза, в която ще бъдат изгорени.
                  
               
                     (6)
                  
                  
                     Кодовете по КН за сено и слама са определени в глава 12 от приложението към Регламент за изпълнение (ЕС) 2021/632 на Комисията (8) и поради това следва да бъдат взети предвид в настоящото решение.
                  
               
                     (7)
                  
                  
                     С цел опростяване и правна яснота Регламент за изпълнение (ЕС) 2020/2208 на Комисията (9), с който понастоящем се разрешава вносът в Съюза на пратки със сено и слама от Великобритания и подчинените на Британската корона територии, следва да бъде отменен и пратките да бъдат включени в списъка в част 1 от приложението към настоящото решение.
                  
               
                     (8)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и обхват
            С настоящото решение се определят спешни мерки за въвеждането в Съюза на пратки със сено и слама от трети държави и територии.
         
         
            Член 2
            Изисквания във връзка с въвеждането в Съюза на пратки със сено и слама
            
               1.   Въвеждането в Съюза на пратки със слама (код по КН Ex12130000) съгласно глава 12 от приложението към Регламент за изпълнение (ЕС) 2021/632, или сено (код по КН: Ex12 14 90) съгласно глава 12 от същото приложение се разрешава само ако тези пратки са с произход от третите държави или територии, включени в част 1 от приложението към настоящото решение.
            
            
               2.   Чрез дерогация от параграф 1 въвеждането в Съюза на пратки с пелети от слама, предназначени за горене в инсталация, е разрешено, при условие че те отговарят на следните условия:
               
                           а)
                        
                        
                           с произход са от третите държави или територии, включени в част 2 от приложението;
                        
                     
                           б)
                        
                        
                           при въвеждането им в Съюза се поставят под специалния режим, предвиден в член 210, буква а) от Регламент (ЕС) № 952/2013; тяхното транспортиране се наблюдава в съответствие с Делегиран регламент (ЕС) 2019/1666 чрез компютризираната система за управление на информацията относно официалния контрол (IMSOC), посочена в член 131 от Регламент (ЕС) 2017/625; и те се доставят директно от граничния контролен пункт на въвеждане в Съюза до инсталацията по местоназначение в Съюза, в която ще бъдат изгорени.
                        
                     
         
         
            Член 3
            Отмяна
            Регламент за изпълнение (ЕС) 2020/2208 се отменя.
         
         
            Член 4
            Адресати
            Адресати на настоящото решение са държавите членки.
         
         
            Съставено в Брюксел на 6 април 2022 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 84, 31.3.2016 г., стр. 1.
         
            (2)  ОВ L 95, 7.4.2017 г., стр. 1.
         
            (3)  Регламент (ЕО) № 136/2004 на Комисията от 22 януари 2004 г. за определяне на процедурите за ветеринарни проверки на граничните инспекционни пунктове на Общността на продукти, внасяни от трети страни (ОВ L 21, 28.1.2004 г., стр. 11).
         
            (4)  Регламент за изпълнение (ЕС) 2018/1882 на Комисията от 3 декември 2018 г. за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка (ОВ L 308, 4.12.2018 г., стр. 21
            ).
         
         
            (5)  Регламент за изпълнение (ЕС) 2021/404 на Комисията от 24 март 2021 г. за установяване на списъци на трети държави, територии или зони от тях, от които е разрешено въвеждането в Съюза на животни, зародишни продукти и продукти от животински произход, в съответствие с Регламент (ЕС) 2016/429 на Европейския парламент и на Съвета (ОВ L 114, 31.3.2021 г., стр. 1).
         
            (6)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).
         
            (7)  Делегиран регламент (ЕС) 2019/1666 на Комисията от 24 юни 2019 г. за допълнение на Регламент (ЕС) 2017/625 на Европейския парламент и на Съвета по отношение на условията за наблюдение на транспортирането и пристигането на пратки с определени стоки от граничния контролен пункт на пристигане до обекта по местоназначение в Съюза (ОВ L 255, 4.10.2019 г., стр. 1
            ).
         
         
            (8)  Регламент за изпълнение (ЕС) 2021/632 на Комисията от 13 април 2021 г. за определяне на правила за прилагането на Регламент (ЕС) 2017/625 на Европейския парламент и на Съвета по отношение на списъците на животни, продукти от животински произход, зародишни продукти, странични животински продукти и производни продукти, съставни продукти, сено и слама, които подлежат на официален контрол на граничните контролни пунктове, и за отмяна на Регламент за изпълнение (ЕС) 2019/2007 на Комисията и Решение 2007/275/ЕО на Комисията (ОВ L 132, 19.4.2021 г., стр. 24).
         
            (9)  Регламент за изпълнение (ЕС) 2020/2208 на Комисията от 22 декември 2020 г. за включване на Обединеното кралство като трета страна, от която е разрешен вносът в Съюза на пратки сено и слама (ОВ L 438, 28.12.2020 г., стр. 21
            ).
         
      
      
         
            ПРИЛОЖЕНИЕ
            
               Част 1 — Списък на третите държави или територии, от които е разрешено въвеждането в Съюза на пратки със сено и слама съгласно член 2, параграф 1
            
            
                        
                           Код на третата държава или територия по ISO
                        
                     
                     
                        
                           Наименование на третата държава или територия
                        
                     
                  
                        
                           AU
                        
                     
                     
                        Австралия
                     
                  
                        
                           CA
                        
                     
                     
                        Канада
                     
                  
                        
                           CH
                        
                     
                     
                        Швейцария
                     
                  
                        
                           CL
                        
                     
                     
                        Чили
                     
                  
                        
                           GB
                        
                     
                     
                        Обединено кралство (1)
                        
                     
                  
                        
                           GG
                        
                     
                     
                        Гърнзи
                     
                  
                        
                           GL
                        
                     
                     
                        Гренландия
                     
                  
                        
                           IM
                        
                     
                     
                        Остров Ман
                     
                  
                        
                           IS
                        
                     
                     
                        Исландия
                     
                  
                        
                           JE
                        
                     
                     
                        Джърси
                     
                  
                        
                           NZ
                        
                     
                     
                        Нова Зеландия
                     
                  
                        
                           RS
                        
                     
                     
                        Сърбия (2)
                        
                     
                  
                        
                           US
                        
                     
                     
                        Съединени щати
                     
                  
                        
                                    *
                                 
                                 
                                    Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
                                 
                              
                  
               Част 2 – Списък на третите държави или територии, от които е разрешено въвеждането в Съюза на пратки с пелети от слама, посочени в член 2, параграф 2
            
            
                        
                           Код на третата държава или територия по ISO
                        
                     
                     
                        
                           Наименование на третата държава или територия
                        
                     
                  
                        
                           UA
                        
                     
                     
                        Украйна
                     
                  
               (1)  В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, за целите на част 1 от настоящото приложение позоваванията на Обединеното кралство не включват Северна Ирландия.
            
               (2)  За целите на спешните мерки, посочени в член 1, позоваванията на Сърбия в настоящото приложение не включват територията на Косово*.